Τροποποιημένη πρόταση ΣΥΣΤΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί ευρωπαϊκής συνεργασίας για την αξιολόγηση της ποιότητας στη σχολική εκπαίδευση (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Στις 24 Ιανουαρίου 2000, η Επιτροπή υπέβαλε πρόταση σύστασης του Ευρωπαϊκού Κοινοβουλίου και του Συμβουλίου περί ευρωπαϊκής συνεργασίας για την αξιολόγηση της ποιότητας στη σχολική εκπαίδευση [(COM (1999) 709 τελικό της 24ης Ιανουαρίου 2000].

Η πρόταση σύστασης καλεί τα κράτη μέλη κυρίως να καθιερώσουν διαφανή συστήματα εξασφάλισης της ποιότητας και ενθάρρυνσης της αυτοαξιολόγησης και εξωτερικής αξιολόγησης των σχολικών ιδρυμάτων. Η Επιτροπή από την πλευρά της καλείται να ενθαρρύνει τη συνεργασία μεταξύ των σχολικών ιδρυμάτων και των εθνικών αρχών που εμπλέκονται στη σχολική αξιολόγηση και να προωθήσει τη δικτύωσή τους σε ευρωπαϊκό επίπεδο.

Μετά τη γνώμη του Ευρωπαϊκού Κοινοβουλίου σε πρώτη ανάγνωση της 6ης Ιουλίου 2000, η Επιτροπή υποβάλλει, δυνάμει του άρθρου 250, παράγραφος 2, της Συνθήκης ΕΚ, μία τροποποιημένη πρόταση της σύστασης του Ευρωπαϊκού Κοινοβουλίου και του Συμβουλίου, στην οποία περιλαμβάνονται πλήρως ή εν μέρει οι 42 προτεινόμενες τροπολογίες.

Οι τροπολογίες του Κοινοβουλίου αποβλέπουν κυρίως στην:

- ενίσχυση των μέτρων παρακολούθησης που προτείνονται στην πρόταση της Επιτροπής

- εισαγωγή ρητών αναφορών στο καίριο ρόλο των δεικτών επίδοσης και των σημείων αναφοράς

- διεύρυνση και διευκρίνιση της πολιτικής σημασίας της σύστασης

- εισαγωγή νέων αιτιολογικών σκέψεων που διευκρινίζουν την πρόταση και προσδίδουν έμφαση στους διάφορους στόχους που επιδιώκονται με την αξιολόγηση της ποιότητας της σχολικής εκπαίδευσης.

Οι τροποποιήσεις σε σύγκριση με την αρχική πρόταση της Επιτροπής καθίστανται εμφανείς με τη διαγραφή των παραγράφων που καταργούνται και με τη χρήση έντονων και υπογραμμισμένων χαρακτήρων για τις νέες ή τροποποιημένες παραγράφους.

2000/0022 (COD)

Τροποποιημένη πρόταση

ΣΥΣΤΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί ευρωπαϊκής συνεργασίας για την αξιολόγηση της ποιότητας στη σχολική εκπαίδευση

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 149 παράγραφος 4 και το άρθρο 150 παράγραφος 4,

την πρόταση της Επιτροπής [1],

[1] COM (1999) 709 τελικό της 24ης Ιανουαρίου 2000

τη γνώμη της Οικονομικής και Κοινωνικής Επιτροπής [2],

[2] CES 476/2000

τη γνώμη της Επιτροπής των Περιφερειών [3],

[3] CdR 21/2000

Αποφασίζοντας σύμφωνα με τη διαδικασία που προβλέπεται από το άρθρο 251 της συνθήκης,

Εκτιμώντας τα εξής:

(1) Είναι ανάγκη να δοθεί ώθηση στην ευρωπαϊκή διάσταση της παιδείας, δεδομένου ότι αποτελεί βασικό στόχο της οικοδόμησης της Ευρώπης των πολιτών.

(2) Όλα τα κράτη μέλη θεωρούν την υψηλού επιπέδου εκπαίδευση ως έναν από τους κυριότερους στόχους της πρωτοβάθμιας και δευτεροβάθμιας εκπαίδευσης, καθώς και της επαγγελματικής κατάρτισης, στο πλαίσιο της κοινωνίας της γνώσης.

(3) Η ποιότητα της σχολικής εκπαίδευσης πρέπει να εξασφαλίζεται σε όλα τα επίπεδα και σε όλους τους τομείς της εκπαίδευσης, ανεξάρτητα από τις διαφορές όσον αφορά τους στόχους, τις μεθόδους, τις ανάγκες και φροντίζοντας παράλληλα να εξαλειφθεί η τάση διαβάθμισης των σχολείων σύμφωνα με το επίπεδο σπουδών που προσφέρουν.

(4) Κατά τη διάρκεια των τελευταίων δεκαετιών έχουν αυξηθεί οι πόροι που διατίθενται από τις βιομηχανικές χώρες για την εκπαίδευση. Η εκπαίδευση θεωρείται ως στοιχείο που συμβάλλει όχι μόνον στον εμπλουτισμό του ατόμου αλλά και στην κοινωνική συνοχή, την κοινωνική ένταξη και την επίλυση των προβλημάτων απασχόλησης . Η δια βίου μάθηση αποτελείσημαντικό μέσο για τη μελλοντική εξέλιξη του ατόμου σε επαγγελματικό και προσωπικό επίπεδο. Η ποιότητα της εκπαίδευσης είναι σημαντική υπό το πρίσμα των πολιτικών για την αγορά εργασίας, την ελεύθερη κυκλοφορία των εργαζομένων στην Ευρωπαϊκή Ένωση και την αναγνώριση των διπλωμάτων και των διδακτικών ικανοτήτων.

(5) Τα κράτη μέλη πρέπει να μεριμνούν ώστε στα προγράμματα των σχολικών ιδρυμάτων να λαμβάνεται υπόψη η εξέλιξη της κοινωνίας

(6) Τα κράτη μέλη πρέπει να βοηθούν τα εκπαιδευτικά ιδρύματα ώστε να ανταποκρίνονται στις εκπαιδευτικές και κοινωνικές απαιτήσεις της νέας χιλιετίας και να προσαρμόζονται στις εξελίξεις που προκύπτουν. Τα κράτη μέλη θα πρέπει συνεπώς να υποστηρίζουν τα εκπαιδευτικά ιδρύματα ώστε να βελτιώσουν την ποιότητα των υπηρεσιών που προσφέρουν βοηθώντας τα να αναλάβουν νέες πρωτοβουλίες επικεντρωμένες στην εξασφάλιση της ποιότητας της διδασκαλίας και να ενθαρρύνουν τόσο την κινητικότητα των ατόμων από τη μία χώρα στην άλλη όσο και τη μεταφορά γνώσεων.

(7) Στον τομέα των πολιτικών για την αγορά εργασίας, κάθε έτος το Συμβούλιο εκδίδει ένα σύνολο κατευθυντήριων γραμμών βάσει ποσοτικών στόχων και δεικτών. Η 7η από τις κατευθυντήριες γραμμές για την απασχόληση του 1999 [4] αναφέρει ότι τα κράτη μέλη θα βελτιώσουν την ποιότητα του σχολικού τους συστήματος, κατά τρόπο ώστε να μειωθεί ουσιαστικά ο αριθμός των νέων που εγκαταλείπουν πρόωρα το σχολικό σύστημα. Ιδιαίτερη προσοχή θα πρέπει επίσης να δοθεί στους νέους που αντιμετωπίζουν δυσκολίες μάθησης στην όγδοη από τις κατευθυντήριες γραμμές [5] για την απασχόληση που προτείνονται για το 2000, η Επιτροπή προτείνει να γίνει ειδική αναφορά στην ανάπτυξη της εκπαίδευσης σε θέματα υπολογιστών, στον εξοπλισμό των σχολείων με υπολογιστές και στη διευκόλυνση της πρόσβασης των σπουδαστών στο διαδίκτυο (Internet), έως το 2002, κάτι που θα επιδράσει θετικά στην ποιότητα της εκπαίδευσης και θα προετοιμάσει τους νέους για τη ψηφιακή εποχή.

[4] Ψήφισμα του Συμβουλίου της 22ας Φεβρουαρίου 1999 σχετικά με τις κατευθυντήριες γραμμές για την απασχόληση το 1999. EE C 69, 12.3.1999, σ. 2.

[5] COM(1999) 441 τελικό

(8) H εκπαίδευση υψηλής ποιότητας θα ενθαρρύνει την κινητικότητα που καθιερώνεται ως στόχος της Κοινότητας με τα άρθρα 149 και 150 της Συνθήκης. (9) Με την ευρωπαϊκή συνεργασία και τις διεθνείς ανταλλαγές εμπειριών θα επιτευχθεί η εισαγωγή και η διάδοση αποτελεσματικών και αποδεκτών μεθόδων για την αξιολόγηση της ποιότητας.

(10) Τα συστήματα που αποσκοπούν στη διασφάλιση της ποιότητας πρέπει να παραμείνουν ευέλικτα και προσαρμόσιμα στα νέα δεδομένα που προκύπτουν από τις αλλαγές στις δομές και στους στόχους των εκπαιδευτικών ιδρυμάτων, λαμβάνοντας υπόψη την πολιτιστική διάσταση της εκπαίδευσης.

(11) Τα συστήματα εγγύησης της ποιότητας ποικίλουν ανάλογα με τα κράτη μέλη και τα σχολικά ιδρύματα δεδομένης της ποικιλομορφίας του μεγέθους, των δομών, των οικονομικών συνθηκών, των θεσμικών χαρακτηριστικών και της παιδαγωγικής προσέγγισης των ιδρυμάτων.

(12) Η αξιολόγηση της ποιότητας και ιδιαίτερα η αυτοαξιολόγηση των σχολείων ενδείκνυνται για να μειωθούν ο αριθμός των νέων που διακόπτουν πρόωρα τη σχολική εκπαίδευση και γενικά ο κοινωνικός αποκλεισμός.

(13 ) Για την επίτευξη εκπαίδευσης υψηλής ποιότητας είναι διαθέσιμο ένα ευρύ φάσμα μέσων. Η αξιολόγηση της ποιότητας αποτελεί ένα από αυτά και είναι πολύτιμη συνεισφορά στη διασφάλιση και ανάπτυξη της ποιότητας της εκπαίδευσης εντός των σχολείων καθώς και όπου παρέχεται κατάλληλη επαγγελματική κατάρτιση. Η αξιολόγηση της ποιότητας της εκπαίδευσης θα πρέπει να επιδιώκει την αποτίμηση της ικανότητας των σχολικών ιδρυμάτων να λαμβάνουν υπόψη τους τη χρήση των νέων τεχνολογιών πληροφοριών που τείνει να γενικευθεί.

(14) Η σύνδεση σε δίκτυα, σε ευρωπαϊκό επίπεδο, των εκπαιδευτικών ιδρυμάτων που συμμετέχουν στην αξιολόγηση της ποιότητας της σχολικής εκπαίδευσης έχει θεμελιώδη σημασία. Τα υπάρχοντα δίκτυα, όπως το ευρωπαϊκό δίκτυο των αρμοδίων για την αξιολόγηση των εκπαιδευτικών συστημάτων, το οποίο δημιουργήθηκε από τα κράτη μέλη της Ευρωπαϊκής Ένωσης το 1995, μπορούν να παράσχουν πολύτιμη συμβολή στην εφαρμογή αυτής της σύστασης

(15 ) Η Επιτροπή έχει εφαρμόσει ένα δοκιμαστικό σχέδιο για την αξιολόγηση της ποιότητας στην τριτοβάθμια εκπαίδευση, το 1994 και το 1995. Στις 24 Σεπτεμβρίου 1998, το Συμβούλιο εξέδωσε σύσταση 98/561/ΕΚ για την ευρωπαϊκή συνεργασία με σκοπό τη διασφάλιση της ποιότητας στην τριτοβάθμια εκπαίδευση [6] στην οποία υπογραμμίζεται η σημασία της ανταλλαγής πληροφοριών και εμπειριών και η συνεργασία με άλλα κράτη μέλη για την εξασφάλιση της ποιότητας.

[6] ΕΕ L 270, 7.10.1998, σ. 56.

(16 ) Το πρόγραμμα ΣΩΚΡΑΤΗΣ και ιδίως η δράση ΙΙΙ.3.1 αυτού καλεί την Επιτροπή να προωθήσει την ανταλλαγή πληροφοριών και εμπειριών σε θέματα κοινού ενδιαφέροντος. Η αξιολόγηση της σχολικής εκπαίδευσης είναι ένα από τα θέματα προτεραιότητας της εν λόγω δράσης.

(17 ) Η Επιτροπή, από το Μάρτιο του 1996 και μετά, έχει προβεί σε διάφορες μελέτες και επιχειρησιακές ενέργειες για τη διερεύνηση του θέματος της αξιολόγησης από διαφορετικές πλευρές, με στόχο την περιγραφή των διαφόρων προσεγγίσεων και μεθόδων αξιολόγησης που χρησιμοποιούνται σε διάφορα επίπεδα.

(18 ) Η Επιτροπή έχει εφαρμόσει ένα δοκιμαστικό σχέδιο κατά τη διάρκεια του ακαδημαϊκού έτους 1997/98 σε 101 σχολεία ανώτερης και κατώτερης δευτεροβάθμιας εκπαίδευσης στα κράτη που συμμετέχουν στο πρόγραμμα ΣΩΚΡΑΤΗΣ, το οποίο οδήγησε στη συνειδητοποίηση των θεμάτων ποιότητας και συνέβαλε στη βελτίωση της ποιότητας της εκπαίδευσης στα σχολεία εκείνα [7].

[7] Στην τελική διάσκεψη που έγινε για το δοκιμαστικό σχέδιο στη Βιέννη, στις 20-21 Νοεμβρίου 1998, οι συμμετέχοντες ενέκριναν μια διακήρυξη σχετικά με τα αποτελέσματα του Δοκιμαστικού Σχεδίου.

(19 ) Η τελική ευρωπαϊκή έκθεση [8] τονίζει μια σειρά μεθοδολογικών στοιχείων, ως ιδιαίτερα σημαντικά για την επιτυχή αυτοαξιολόγηση. Τα στοιχεία αυτά περιλαμβάνουν τη δικτύωση σε εθνικό και διεθνές επίπεδο και την παροχή υποστήριξης και την ενθάρρυνση σε εθνικό επίπεδο.

[8] Αξιολόγηση της ποιότητας στη σχολική εκπαίδευση. Ευρωπαϊκό δοκιμαστικό σχέδιο. Τελική έκθεση. Ιούνιος 1999.

(20 ) Στα συμπεράσματά του της 16ης Δεκεμβρίου 1997 [9] το Συμβούλιο αναφέρει ότι η αξιολόγηση αποτελεί σημαντικό στοιχείο για την εξασφάλιση και, όπου χρειάζεται, τη βελτίωση της ποιότητας.

[9] ΕΕ C 1, 3.1.1998, σ.4.

(21) Η Προεδρία του Συμβουλίου, κατά την έκτακτη ευρωπαϊκή Διάσκεψη Κορυφής στη Λισαβόνα στις 23 και 24 Μαρτίου 2000, δήλωσε, στα συμπεράσματά της, ότι τα ευρωπαϊκά συστήματα εκπαίδευσης και κατάρτισης θα πρέπει να προσαρμοστούν τόσο στις ανάγκες της κοινωνίας της πληροφορίας όσο και στην ανάγκη να ανυψωθεί το επίπεδο απασχόλησης και να βελτιωθεί η ποιότητά του.

(22) Με την προοπτική της διεύρυνσης της Ένωσης, οι υποψήφιες προς προσχώρηση χώρες πρέπει να εμπλακούν στην ευρωπαϊκή συνεργασία στον τομέα αξιολόγησης της ποιότητας.

(23 ) Είναι αναγκαίο να ληφθεί υπόψη η αρχή της επικουρικότητας καθώς και η αποκλειστική αρμοδιότητα των κρατών μελών για την οργάνωση και τη διάρθρωση των εκπαιδευτικών τους συστημάτων, κατά τρόπον ώστε να μπορέσουν να αναπτυχθούν οι πολιτιστικές ιδιαιτερότητες και οι παραδόσεις στην εκπαίδευση κάθε κράτους. ,

I. ΣΥΝΙΣΤΟΥΝ:

ΣΤΑ ΚΡΑΤΗ ΜΕΛΗ, ΕΝΤΟΣ ΤΟΥ ΕΙΔΙΚΟΥ ΟΙΚΟΝΟΜΙΚΟΥ, ΚΟΙΝΩΝΙΚΟΥ ΚΑΙ ΠΟΛΙΤΙΣΤΙΚΟΥ ΤΟΥΣ ΠΛΑΙΣΙΟΥ ΚΑΙ ΛΑΜΒΑΝΟΝΤΑΣ ΔΕΟΝΤΩΣ ΥΠΟΨΗ ΤΗΝ ΕΥΡΩΠΑΪΚΗ ΔΙΑΣΤΑΣΗ, ΝΑ ΥΠΟΣΤΗΡΙΞΟΥΝ ΤΗ ΒΕΛΤΙΩΣΗ ΤΗΣ ΑΞΙΟΛΟΓΗΣΗΣ ΤΗΣ ΠΟΙΟΤΗΤΑΣ ΣΤΗ ΣΧΟΛΙΚΗ ΕΚΠΑΙΔΕΥΣΗ ΜΕΣΩ:

1. Της υποστήριξης και, εάν χρειάζεται, της δημιουργίας διαφανών συστημάτων αξιολόγησης της ποιότητας, με στόχο:

(α) να επιτύχουν εκπαίδευση υψηλής ποιότητας και να τη βελτιώσουν, προωθώντας παράλληλα την κοινωνική ένταξη

(β ) να διαφυλάξουν την ποιότητα της σχολικής εκπαίδευσης, ως βάση για τη δια βίου μάθηση,

(γ) να ενθαρρύνουν την αυτοαξιολόγηση των σχολείων, ως μέθοδο για τη δημιουργία σχολείων με ικανότητες μάθησης και βελτίωσης, στα πλαίσια μιας ισορροπημένης αυτοαξιολόγησης του σχολείου και εξωτερικής αξιολόγησης,

(δ) να χρησιμοποιήσουν τις τεχνικές για τη βελτίωση της ποιότητας ως μέσο για την καλύτερη προσαρμογή στις απαιτήσεις ενός κόσμου σε ταχεία και συνεχή εξέλιξη,

(ε ) να διασαφηνίσουν το σκοπό και τους όρους της αξιολόγησης και να εξασφαλίσουν ότι η προσέγγιση που ακολουθεί η αυτοαξιολόγηση είναι σύμφωνη με άλλες κανονιστικές μορφές.

στ) να αναπτύξουν εξωτερική αξιολόγηση προκειμένου να παρασχεθεί μεθοδολογική υποστήριξη για την αυτοαξιολόγηση του σχολείου και να διαθέτουν μία εξωτερική άποψη του σχολείου που δεν θα περιορίζεται στον διοικητικό έλεγχο απλώς και μόνον και η οποία θα ενθαρρύνει διαδικασία συνεχούς βελτίωσης.

2. Της ενθάρρυνσης και της υποστήριξης , όπου χρειάζεται, της συμμετοχής των ενδιαφερομένων για τα εκπαιδευτικά ιδρύματα, όπως καθηγητών, μαθητών, διεύθυνσης, γονέων και εμπειρογνωμόνων, στη διαδικασία εξωτερικής αξιολόγησης και αυτοαξιολόγησης στα σχολεία με στόχο να προωθηθεί η κατανομή της ευθύνης για τη βελτίωση των σχολείων.:

3 . Της υποστήριξης της κατάρτισης σε θέματα διαχείρισης και στη χρήση των μέσων της αυτοαξιολόγησης, με στόχο:

(α) να καταστήσουν την αυτοαξιολόγηση έναν αποτελεσματικό μηχανισμό που θα ενισχύει τη δυνατότητα βελτίωσης του σχολείου,

(β) να εξασφαλίσουν την αποτελεσματική διάδοση παραδειγμάτων ορθής πρακτικής και νέων μηχανισμών στα πλαίσια της αυτοαξιολόγησης.

4. Της υποστήριξης της ικανότητας των σχολείων για να μαθαίνουν το ένα από το άλλο σε εθνική και ευρωπαϊκή κλίμακα, με στόχο:

(α) τον εντοπισμό και τη διάδοση ορθών πρακτικών και αποτελεσματικών μέσων όπως δεικτών και σημείων αναφοράς στον τομέα της αξιολόγησης της ποιότητας στη σχολική εκπαίδευση,

(β) τη δημιουργία δικτύων μεταξύ των σχολείων σε τοπικό και περιφερειακό επίπεδο, για να αλληλοϋποστηρίζονται και να προσδίνουν μια εξωτερική ώθηση στη διαδικασία αξιολόγησης.

5 Της ενθάρρυνσης της συνεργασίας μεταξύ όλων των αρχών που συμμετέχουν στην αξιολόγηση της ποιότητας στη σχολική εκπαίδευση και την προώθηση της δικτύωσης τους σε ευρωπαϊκό επίπεδο.

Η συνεργασία αυτή μπορεί να καλύψει τους ακόλουθους τομείς:

(α) τη διευκόλυνση και την ανάπτυξη της ανταλλαγής πληροφοριών και εμπειριών, ιδίως σχετικά με τις μεθοδολογικές εξελίξεις και τα παραδείγματα ορθής πρακτικής, χρησιμοποιώντας ιδιαίτερα σύγχρονες τεχνολογίες πληροφορίας και επικοινωνίας και, εάν είναι απαραίτητο, οργανώνοντας ευρωπαϊκές διασκέψεις, σεμινάρια και εργαστήρια,

(β) τη συλλογή δεδομένων και την ανάπτυξη εργαλείων όπως δεικτών και σημείων αναφοράς που έχουν ιδιαίτερο ενδιαφέρον για την αξιολόγηση ποιότητας στα σχολεία (γ) τη χρησιμοποίηση των αποτελεσμάτων εθνικών και διεθνών ερευνών για την ανάπτυξη της αξιολόγησης της ποιότητας στα σχολεία

(δ ) τη δημοσίευση των αποτελεσμάτων της αξιολόγησης της σχολικής εκπαίδευσης ανάλογα με τις δυνατότητες εκάστου κράτους μέλους και των εκπαιδευτικών του ιδρυμάτων, και τη διάθεσή τους στις αρχές των κρατών μελών,

(ε ) την προώθηση επαφών μεταξύ εμπειρογνωμόνων προκειμένου να δημιουργηθεί ευρωπαϊκή πραγματογνωμοσύνη στον τομέα

II. ΚΑΛΟΥΝ ΤΗΝ ΕΠΙΤΡΟΠΗ:

1. να προωθήσει, σε στενή συνεργασία με τα κράτη μέλη, και με βάση τα υφιστάμενα κοινοτικά προγράμματα και σύμφωνα με τους στόχους και τις συνήθεις ανοικτές και διαφανείς διαδικασίες των προγραμμάτων αυτών, τη συνεργασία, που αναφέρεται στα σημεία 4 και 5 , μεταξύ των αρμόδιων αρχών για την ποιότητα στη σχολική εκπαίδευση, και να μεριμνήσει ώστε να συμπράξουν στη συνεργασία αυτή οι αρμόδιες οργανώσεις και οι ενώσεις που έχουν την απαιτούμενη πείρα στον τομέα αυτόν

Με το τρόπο αυτό η Επιτροπή θα μπορέσει να επωφεληθεί πλήρως από την πραγματογνωμοσύνη του δικτύου Ευρυδίκη.

2. να δημιουργήσει με βάση τα υφιστάμενα κοινοτικά προγράμματα μια βάση δεδομένων για τη διάδοση αποτελεσματικών μέσων και μηχανισμών αξιολόγησης της ποιότητας των σχολείων. Η βάση δεδομένων πρέπει επίσης να περιέχει παραδείγματα καλής πρακτικής και να είναι διαθέσιμη στο διαδίκτυο, εξασφαλίζοντας στο εξής τη διαλογική χρήση.

3. να χρησιμοποιήσει τους πόρους που υφίστανται στο πλαίσιο εκτελούμενων κοινοτικών προγραμμάτων, να ενσωματώσει την κεκτημένη εμπειρία στα προγράμματα αυτά και να αναπτύξει τα υφιστάμενα δίκτυα.

4. να προβεί, ως πρώτο βήμα και με βάση τις εισηγήσεις των κρατών μελών, στην απογραφή των μέσων και στρατηγικών για την αξιολόγηση της ποιότητας στην πρωτοβάθμια και δευτεροβάθμια εκπαίδευση που χρησιμοποιούνται ήδη στα διάφορα κράτη μέλη. Λαμβάνοντας υπόψη τα αποτελέσματα της ως άνω αναφερομένης απογραφής πρέπει να καταρτισθεί σχέδιο για ακόλουθες ενέργειες , σε στενή συνεργασία με τα κράτη μέλη και σε τακτική βάση.Το Συμβούλιο, το Ευρωπαϊκό Κοινοβούλιο, η Οικονομική και Κοινωνική Επιτροπή και η Επιτροπή των Περιφερειών πρέπει να ενημερωθούν πλήρως σχετικά με το σχέδιο αυτό.

5. να υποβάλλει επί τη βάσει των συνεισφορών των κρατών μελών κάθε τρία χρόνια στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών λεπτομερείς εκθέσεις σε σχέση με την εφαρμογή της παρούσας σύστασης

6. να καταλήξει σε συμπεράσματα και να υποβάλει προτάσεις επί τη βάσει των εκθέσεων αυτών.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος